
	                     Р Е П У Б Л И К А   Б Ъ Л Г А Р И Я

     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е  
№  РС-323-22-068


Днес, 17.08.2022 година, в град София, Комисията за противодействие на корупцията и за отнемане на незаконно придобитото имущество, в състав:

За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
	
У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-119 от 06.04.2022 г. по сигнал с рег. № ЦУ01/С-323/30.03.2022 година.
Сигналът е подаден против Евгени Ефремов – общински съветник в Общински съвет (ОбС) К.
В сигнала са изложени твърдения, че Евгени Ефремов е гласувал „за“ при приемането на Решение № 289 по Протокол № 34 от 25.02.2022 г. на ОбС К., по силата на което на П. Х. С. – собственик на животновъден обект с пасищни селскостопански животни, се отдават под наем без публичен търг или публично оповестен конкурс за срок от една стопанска година (2021/2022 г.) имоти общинска собственост. Ефремов живее във фактическо съжителство с дъщерята на С. – М.П.Х. Като упражнява правото си на глас при приемане на горепосоченото решение Евгени Ефремов е осигурил възможност за облага от материален характер за С., изразяваща се във възможност, без конкуренция и при общински цени, да осигури на отглежданите от него животни паша през посочения период, вследствие на което да реализира печалба от животинската продукция. 
На следващо място се твърди, че на 09.09.2020 г. Евгени Ефремов, като пълномощник на „***“ АД, ЕИК: ***, е подписал допълнително споразумение към Договор за отдаване под наем на недвижим имот частна общинска собственост, сключен на 20.07.2017 г. между Община К. и акционерното дружество.
Към сигнал с рег. № ЦУ01/С-323/30.03.2022 г. на КПКОНПИ са приложени следните заверени копия: Препис-извлечение от Решение № 289 по Протокол № 34 от 25.02.2022 г. на ОбС К.; Предложение от кмета на Община К. с рег. индекс вх. № № 26 от 16.02.2022 г.; Скица на поземлен имот № 15-71889-27.01.2021 г. на СГКК – гр. В.; Скица на поземлен имот № 15-71893-27.01.2021 г. на СГКК – гр. В.; Справка за животни в ОЕЗ към 15.02.2022 г. на БАБХ; Заявление от П.Х.С. с вх. № 94-П-250-1 от 14.01.2022 г. на Община К.; Поименно гласуване на Евгени Ефремов от заседание на ОбС К., проведено на 25.02.2022 г.; Удостоверение за съпруг/а и родствени връзки за Евгени Ефремов от 28.02.2022 г.; Удостоверение за съпруг/а и родствени връзки за М.Х. от 28.02.2022 г.; Удостоверение за съпруг/а и родствени връзки за П.С. от 28.02.2022 г.; Препис-извлечение от Акт за раждане за П.Е.А. от 28.02.2022 г.; Препис-извлечение от Акт за раждане за К.Е.А. от 28.02.2022 г.; Допълнително споразумение от 09.09.2020 г. към Договор за отдаване под наем на недвижим имот частна общинска собственост от 20.07.2017 г., ведно с пълномощно и Удостоверение за избран общински съветник № 3 от 28.10.2019 г. за Евгени Ефремов.
Във връзка с твърденията в сигнала Комисията е изискала и получила с писмо вх. № ЦУ01-2892#3/20.04.2022 г. на КПКОНПИ от Постоянната комисия по хуманитарни дейности (образование, култура, здравеопазване, социални дейности и трудова заетост, религия, младежта и спорта) и прилагане на ЗПКОНПИ (ПК по ЗПКОНПИ) към ОбС К. заверени копия на следните документи: Клетвен лист на Евгени Ефремов от 06.11.2019 г.; Удостоверение за избран общински съветник № 3 от 28.10.2019 г. за Евгени Ефремов; Протокол № 30 от 25.02.2022 г. от заседание на ПК по хуманитарни дейности към ОбС К.; Протокол № 30 от 25.02.2022 г. от заседание на ПК по финанси и бюджет, общинска собственост, приватизация и инвестиционна политика, програми и проекти при ОбС К.; Поименно гласуване на Евгени Ефремов от заседание на ОбС К., проведено на 25.02.2022 г.; Препис-извлечение от Решение № 289 по Протокол № 34 от 25.02.2022 г. на ОбС К.; Протокол № 21 от 30.06.2021 г. от заседание на ПК по хуманитарни дейности към ОбС К.; Протокол № 21 от 30.06.2021 г. от заседание на ПК по финанси и бюджет, общинска собственост, приватизация и инвестиционна политика, програми и проекти при ОбС К.; Поименно гласуване на Евгени Ефремов от заседание на ОбС К., проведено на 30.06.2021 г.; Препис-извлечение от Решение № 233 по Протокол № 25 от 30.06.2021 г. на ОбС К.; Протокол № 29 от 28.01.2022 г. от заседание на ПК по хуманитарни дейности към ОбС К.; Протокол № 29 от 28.01.2022 г. от заседание на ПК по финанси и бюджет, общинска собственост, приватизация и инвестиционна политика, програми и проекти при ОбС К.; Поименно гласуване на Евгени Ефремов от заседание на ОбС К., проведено на 28.01.2022 г.; Препис-извлечение от Решение № 277 по Протокол № 33 от 28.01.2022 г. на ОбС К.; Протокол № 31 от 31.03.2022 г. от заседание на ПК по хуманитарни дейности към ОбС К.; Протокол № 31 от 31.03.2022 г. от заседание на ПК по финанси и бюджет, общинска собственост, приватизация и инвестиционна политика, програми и проекти при ОбС К.; Поименно гласуване на Евгени Ефремов от заседание на ОбС К., проведено на 31.03.2022 г.; Препис-извлечение от Решение № 297 по Протокол № 35 от 31.03.2022 г. на ОбС К.; Протокол № 16 от 26.02.2021 г. от заседание на ПК по хуманитарни дейности към ОбС К.; Протокол № 16 от 26.02.2021 г. от заседание на ПК по финанси и бюджет, общинска собственост, приватизация и инвестиционна политика, програми и проекти към ОбС К.; Уведомление от 26.02.2021 г. по чл. 63, ал. 1 от ЗПКОНПИ от Евгени Ефремов за самоотвод по т. 13 от материалите за общински съвет; Поименно гласуване на Евгени Ефремов от заседание на ОбС К., проведено на 26.02.2021 г.; Препис-извлечение от Решение № 203 по Протокол № 20 от 26.02.2021 г. на ОбС К.; Протокол № 30 от 25.02.2022 г. от заседание на ПК по хуманитарни дейности към ОбС К.; Протокол № 30 от 25.02.2022 г. от заседание на ПК по финанси и бюджет, общинска собственост, приватизация и инвестиционна политика, програми и проекти към ОбС К.; Поименно гласуване на Евгени Ефремов от заседание на ОбС К., проведено на 25.02.2022 г.; Препис-извлечение от Решение № 288 по Протокол № 34 от 25.02.2022 г. на ОбС К.; Заявление с вх. № 53.1419-1 от 08.05.2019 г. на Община К. за издаване на разрешение за отсичане на дървета по чл. 32, ал. 3 от ЗОСИ от „***“ АД чрез Евгени Ефремов, ведно с приложения; Заявление с вх. № 53.1419-2 от 08.05.2019 г. на Община К. за издаване на разрешение за отсичане на дървета по чл. 32, ал. 3 от ЗОСИ от „***“ АД чрез Евгени Ефремов, ведно с приложения; Пълномощно от Р. Ц. – представляваща „***“ АД за упълномощаване на Евгени Ефремов; Заявление с вх. № 53.1419-1 от 23.04.2021 г. на Община К. за издаване на скица-виза за проучване от „***“ АД чрез Евгени Ефремов с приложения; Допълнителни споразумения от 09.09.2020 г. към Договори за отдаване под наем на недвижими имот частна общинска собственост от 20.07.2017 г., сключени между Община К. и „***“ АД; Договори за отдаване под наем на недвижим имоти частна общинска собственост от 20.07.2017 г., сключени между Община К. и „***“ АД; Заповед № 296 от 30.06.2017 г. на кмета на Община К.; Пълномощно от Р.Ц. – представляваща „***“ АД за упълномощаване на Евгени Ефремов; Заповед № 297 от 30.06.2017 г. на кмета на Община К.; Покана с изх. № 53.1419-6 от 16.06.2020 г. на Община К. до „***“ АД за сключване на допълнителни споразумения към действащи договори и Заповед № 298 от 30.06.2017 г. на кмета на Община К.
С писмо вх. № ЦУ01-2892#4/26.04.2022 г. на КПКОНПИ от директора на ОДМВР – В. е постъпила докладна записка от Х.Х. – мл. полицейски инспектор в Участък „К.“ при РУ – В. с рег. № 1795р-13352 от 18.04.2022 г. на РУ – В.
От Комисията са изискани и с уведомление вх. № ЦУ01-2892#5/10.05.2022 г. на КПКОНПИ от изпълнителния директор на „***“ АД са получени заверени копия на следните документи: Трудов договор № 9/24.03.2014 г., сключен между „***“ АД и Евгени Ефремов; Допълнително споразумение № 1/31.08.2015 г. към Трудов договор № 9/24.03.2014 г., сключен между „***“ АД и Евгени Ефремов и Трудов договор № 46/30.05.2016 г., сключен между „***“ АД и Евгени Ефремов.
В допълнение КПКОНПИ е изискала и с писмо вх. № ЦУ01-2892#7/19.07.2022 г. от председателя на ПК по ЗПКОНПИ към ОбС К. е получила: Предложение по Решение № 203/26.02.2021 г. на ОбС К., ведно със Заявления с вх. № 4-1-1/05.11.2020 г., № 9-1-1/18.12.2020 г., № 10-1-7/30.12.2020 г. и № 14-1-2/26.01.2021 г. на Община К. от „***“ АД; Предложение по Решение № 233/30.06.2021 г. на ОбС К., ведно със Заявление с вх. № 53.1419-4/11.06.2021 г. на Община К. от „***“ АД, Акт № 2128 за публична общинска собственост и Скица № 215/18.06.2021 г.; Предложение по Решение № 277/28.01.2022 г. на ОбС К., ведно със Скица № 12/07.01.2022 г., Решение № 233/30.06.2021 г., Заповед № 661/10.12.2021 г. и Акт № 2128 за публична общинска собственост; Предложение по Решение № 297/31.03.2022 г. на ОбС К., ведно с Акт № 2153 за частна общинска собственост, Скица № 97/01.03.2022 г. и Експертна оценка на недвижим имот; Предложение по Решение № 288/25.02.2022 г. на ОбС К., ведно с Искане вх. № 18/02.02.2022 г. на Община К. и Заявления вх. № 11-1-3/20.12.2021 г., № 7-1-1/22.12.2021 г., № 8-1-4/14.01.2022 г., № 15-1-1/19.01.2022 г. и № 10-2-1/19.01.2022 г. от  „***“ АД.
Служебно е направена справка в НБД „Население“, на електронната страница на Община К. и в Търговския регистър и регистър на юридическите лица с нестопанска цел (ТРРЮЛНЦ).

След като обсъди събраните в хода на административното производство доказателства, Комисията установи следното от фактическа страна:

Евгени Ефремов е избран за общински съветник в ОбС К. за мандат 2019-2023 г., видно от Удостоверение за избран общински съветник № 3/28.10.2019 г. на Общинска избирателна комисия (ОИК) К. и е подписал клетвен лист на 06.11.2019 година. 
От извършена справка на интернет страницата на Община К. е видно, че Ефремов е член на ПК по ЗПКОНПИ и Постоянната комисия по финанси и бюджет, общинска собственост, приватизация и инвестиционна политика, програми и проекти (ПК по финанси и бюджет) към ОбС К.
 На 25.02.2022 г. ОбС К. приема Решение № 289 по Протокол № 34, с което, на основание чл. 21, ал. 1, т. 8 от Закона за местното самоуправление и местната администрация (ЗМСМА), във връзка с чл. 24а, ал. 6, т. 2 и т. 4 от Закона за собствеността и ползването на земеделските земи (ЗСПЗЗ), дава съгласие да се отдадат под наем без публичен търг и публично оповестен конкурс за срок от една стопанска година (2021/2022 г.) поземлени имоти с идентификатори 14390.104.23 и 14390.104.53 в землището на с. Г.. Упълномощава кмета на Община К. да сключи договор за наем с подалия заявление с вх. № 94-П.250-1/14.01.2022 г. П.Х.С. От представеното по административната преписка поименно гласуване за общинския съветник Евгени Ефремов е видно, че същият гласува „за“ приемане на горепосоченото решение.
Проектът на решение е разгледан и на заседание на ПК по финанси и бюджет към ОбС К., обективирано в Протоколи № 30 от 25.02.2022 година. Видно от същия Ефремов присъства на заседанието, но не се установява дали и как е гласувал, поради факта, че на заседанията на постоянните комисии към ОбС К. не са изготвяни списъци за поименно гласуване.
От извършена справка в НБД „Население“ е видно, че П.Х.С. е баща на М.П.Х. Същата има две деца, чиито баща е Евгени Ефремов. От справката не се установи Ефремов и Х. да живеят на един и същ постоянен или настоящ адрес.
С писмо вх. № ЦУ01-2892#4/26.04.2022 г. на КПКОНПИ от директора на ОДМВР – В. в Комисията е постъпила Докладна записка от Районно управление на МВР – В., от която е видно, че от около 7 години М.Х. и Евгени Ефремов живеят заедно, без сключен брак, на ул. „Юрий Гагарин“ № 29 в гр. К.
От извършена справка в Регистъра на уведомленията за трудовите договори и уведомления за промяна на работодател се установи, че към 03.06.2022 г. Ефремов има два действащи трудови договора от 01.06.2017 г. с „***“ АД, ЕИК: 200743066 на длъжности „специалист кадастър и регулация“ и „ръководител транспорт“. 
Видно от писмо с вх. № ЦУ01-2892#5/10.05.2022 г. на КПКОНПИ от изпълнителния директор на „***“ АД, Ефремов има сключени с дружеството Трудов договор № 9/24.03.2014 г., Допълнително споразумение № 1/31.08.2015 г. към същия и Трудов договор № 46/30.05.2016 година.
Видно от извършена справка в ТРРЮЛНЦ, „***“ е акционерно дружество с едностепенна система на управление с Общо събрание на акционерите и Съвет на директорите. Членове на Съвета на директорите на дружеството са С.Г.Ж., Р.Й.Ц., В.А.Б. и „***“ ЕООД с ЕИК: ***. Ж., Ц. и Б. са и негови представители. Не се установи Евгени Ефремов да е вписан като едноличен търговец, да има участие в търговски дружества и сдружения с нестопанска цел, както и да е член на управителен или контролен орган на такива.
В релевантния за производството период (от 30.03.2019 г. до настоящия момент), като пълномощник на „***“ АД Евгени Ефремов подава две заявления до кмета на Община К. за издаване на разрешение за отсичане на дървета по чл. 32, ал. 3 от Закона за опазване на селскостопанското имущество (ЗОСИ) с вх. № 53.1419-1 и № 53.1419-2 от 08.05.2019 г. на Община К. в имоти, собственост на дружеството. Подава и заявление вх. № 53.1419-1 от 23.04.2021 г. на Община К. за издаване на скица-виза за проучване и проектиране за парцел У.П.И. № 500.1408, кв. 64 по плана на гр. К., собственост на  „***“ АД, която е необходима за проектиране на склад тип навес за торове, както и заявление с вх. № 53.1419-4 от 11.06.2021 г. на Община К. с искане на разрешение за закупуване на У.П.И. I – 1670, кв. 165 и имот 500.9659 по плана на гр. К.
На 09.09.2020 г., като пълномощник на „***“ АД, Ефремов подписва три допълнителни споразумения към договори за отдаване под наем на недвижими имоти частна общинска собственост от 20.07.2017 г., сключени между Община К. и дружеството за имоти в землищата на гр. К., с. Л. и с. Р. С въпросните допълнителни споразумения се актуализират наемните цени за използваните от „***“ АД имоти във връзка с Покана, изпратена на дружеството от кмета на Община К. с изх. № 53.1419-6/16.06.2020 година. От поканата се установява, че началната тръжна цена за предоставяне на земеделски земи от държавния поземлен фонд е променена със Заповед № РД46-143/20.03.2020 г. на министъра на земеделието, храните и горите и с оглед на това обстоятелство, сключените вече договори от общината следва да се анексират. Към преписката са приложени и фактури, с които са осъществени плащанията от страна на „***“ АД във връзка с гореописаните допълнителни споразумения.
С оглед пълнота на извършваната проверка, от ПК по ЗПКОНПИ към ОбС К. са изискани всички протоколи от заседания на ОбС К., съответно решения и списъци с поименно гласувалите, както и протоколи от заседания на горепосочените постоянни комисии към ОбС К., на които Ефремов е член, съответно решения и списъци с поименно гласувалите, на които са обсъждани заявления, искания, молби и др. от „***“ АД (за сключване на договори, допълнителни споразумения към сключени договори и др.), за периода от м. април 2019 г. до м. април 2022 година. В тази връзка се установи следното:
На 26.02.2021 г. ОбС К. приема Решение № 203 по Протокол № 20, с което дава съгласие за предоставяне на имотите – полски пътища за стопанската 2020/2021 г. на ползвателите, в чиито масиви за ползване попадат, съобразно заповедите по чл. 37в, ал. 4 от ЗСПЗЗ на директора на Областна дирекция „Земеделие“ – В., по цена в размер на средното годишно рентно плащане за съответното землище. Проектът на решение е разгледан и на заседание на ПК по финанси и бюджет към ОбС К., обективирано в Протокол № 16 от 26.02.2021 година. На 26.02.2021 г. Евгени Ефремов подава Уведомление по чл. 63, ал. 1 от ЗПКОНПИ, с което си прави самоотвод по отношение на гласуваното решение, защото в качеството си на пълномощник на „***“ АД лично е подписал и подал заявление от името на дружеството за ползване на имотите, посочени в решението. Решението е прието въз основа на предложение от председателя на ОбС К. с вх. № 37/22.02.2021 г. на ОбС К. във връзка с Искане от директора на Областна дирекция „Земеделие“ – В. и заявления, подадени от „***“ АД, за предоставяне за ползване при условията и разпоредбите на чл. 37в, ал. 16 от ЗСПЗЗ на имоти – полски пътища.
На 30.06.2021 г. Ефремов гласува „за“ при приемането на Решение № 233 по Протокол № 25 на ОбС К., с което се разрешава изработване на проект за частично изменение на Подробен устройствен план (ПУП) с местонахождение У.П.И. I-1670 в кв. 165 и улица между У.П.И. I-1670 в кв. 165 и У.П.И. I-1408, 1671 в кв. 64 по плана на гр. К. , чрез премахване на наименована улица и обособяване на един общ общински имот с „предназначение за производствени нужди“. Проектът на решение е разгледан и на заседание на ПК по финанси и бюджет към ОбС К., обективирано в Протокол № 21 от 30.06.2021 година. Видно от същия Ефремов присъства на заседанието, но не се установява дали и как е гласувал. Приетото решението е по предложение на кмета на Община К. с вх. № 91/23.06.2021 г. на ОбС К. във връзка със Заявление от „***“ АД с вх. № 53.1419-4/11.06.2021 г. на Община К..
На 28.01.2022 г. Ефремов гласува „за“ при приемането на Решение № 277 по Протокол № 33 на ОбС К., с което Общинският съвет дава съгласие новообразуван УПИ II-1670, кв. 64, по ЧИ на ПУП на гр. К., одобрен със Заповед № 661/10.12.2021 г. на кмета на Община К. да се преобразува от публична в частна общинска собственост. Проектът на решение е разгледан и на заседание на ПК по финанси и бюджет към ОбС К., обективирано в Протокол № 29 от 28.01.2022 година. Видно от същия Ефремов присъства на заседанието, но не се установява дали и как е гласувал. Решението е прието по предложение на кмета на Община К. с вх. № 2/10.01.2022 г. на ОбС К.
На 25.02.2022 г. Ефремов гласува „за“ при приемането Решение № 288 по Протокол № 34, с което Общинският съвет дава съгласие за предоставяне на имотите – полски пътища за стопанската 2021/2022 г. на ползвателите, в чиито масиви за ползване попадат, съобразно заповедите по чл. 37в, ал. 4 от ЗСПЗЗ на директора на Областна дирекция „Земеделие“ – В., по цена в размер на средното годишно рентно плащане за съответното землище. Проектът на решение е разгледан и на заседание на ПК по финанси и бюджет към ОбС К., обективирано в Протокол № 30 от 25.02.2022 година. Видно от същия Ефремов присъства на заседанието, но не се установява дали и как е гласувал. Решението е прието по предложение от председателя на ОбС К. с вх. № 19/03.02.2022 г. на ОбС К. във връзка с Искане от директора на Областна дирекция „Земеделие“ – В. и заявления, подадени от „***“ АД, за предоставяне за ползване при условията и разпоредбите на чл. 37в, ал. 16 от ЗСПЗЗ на имоти – полски пътища.
На 31.03.2022 г. Ефремов гласува „за“ при приемането на Решение № 297 по Протокол № 35 на ОбС К., с което Общинският съвет дава съгласие за откриването на процедура за продажба на недвижим имот частна общинска собственост, представляващ незастроен УПИ II-1670, кв. 64, с площ 2816,00 кв.м. по регулационния план на гр. К., обл. В., за който е издаден Акт за общинска собственост 2153/08.03.2022 г., вписан в Служба по вписванията В. с дв. вх. рег. № 1216/17.03.2022 г., акт № 34, том 4, вх. р. 1216, чрез провеждането на публичен търг с явно наддаване. Проектът на решение е разгледан и на заседание на ПК по финанси и бюджет към ОбС К., обективирано в Протокол № 31 от 31.03.2022 година. Видно от същия Ефремов не присъства на заседанията. Решението е прието по предложение на кмета на Община К. с вх. № 39/23.03.2022 г. на ОбС К.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Евгени Ефремов, в качеството му на общински съветник в ОбС К. за мандат 2019-2023 г. е лице, заемащо висша публична длъжност по чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон. 
От представените по преписката доказателства безспорно се установи, че Евгени Ефремов и М.Х. са във фактическо съжителство, което ги прави свързани лица по смисъла на § 1, т. 15, б. „а“ от ДР на ЗПКОНПИ. С оглед липсата на сключен брак между двамата обаче, не може да се обоснове свързаност между Ефремов и бащата на Х. – П.С., тъй като в българското законодателство не се съдържа правна разпоредба, приравняваща роднините на две лица, живеещи на съпружески начала, на роднини по сватовство. Родството по сватовство е уредено в чл. 76 от Семейния кодекс (обн. ДВ, бр. 47 от 2009 г.). Според разпоредбата на чл. 76, ал. 1 от Семейния кодекс роднините на единия съпруг са роднини по сватовство както на другия съпруг, така и на неговите роднини. Уредбата разграничава два вида сватовство – връзка между съпруга и роднините на другия съпруг и връзка между роднините на единия съпруг и роднините на другия съпруг (между сватовете). При всички изброени случаи обаче сватовството е последица на брака. В този смисъл е и възприетата от Комисията практика (така в Решение № РС-23084#16-22-051/11.07.2022 г., Решение № РС-22915-21-017/09.03.2022 г., Решение № РС-319-22-039/08.06.2022 г. на КПКОНПИ и др.). Такава е и константната съдебна практика на Върховния административен съд – Решение № 12643 от 07.10.2011 г. по адм. д. № 8108/2011 г., V отд. на ВАС и Решение № 5472 от 19.04.2011 Г. по адм. д. № 1901/2011 Г., V отд. на ВАС. С оглед на гореизложеното, между Ефремов и С. не се установява наличието на роднинска връзка по съребрена линия – до четвърта степен включително, и по сватовство – до втора степен включително, каквото е изискването на § 1, т. 15, б. „а“ от ДР на ЗПКОНПИ, следователно липсва и свързаност помежду им.
Като гласува „за“ приемането на Решение № 289 по Протокол № 34 от 25.02.2022 г. на ОбС К., Ефремов упражнява свое правомощие по служба. Не е налице обаче частен интерес за него или за свързано с него лице, поради факта, че лицето, с което следва да бъде сключен договор за наем на общински имоти по силата на решението – П.С., не е свързано с него лице.
От изложеното следва, че в конкретния случай са налице само две от предпоставките за „конфликт на интереси“ по отношение на Евгени Ефремов, в качеството му на общински съветник в ОбС К. – лице, заемащо висша публична длъжност и упражнено от лицето правомощие по служба. Не е налице обаче последната предпоставка – наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Безспорно се установи и, че Ефремов работи по трудово правоотношение в „***“ АД, както и че същият е бил упълномощаван от дружеството да подава заявления до Община К. по различни въпроси. Оттук може да се обоснове икономическа зависимост между „***“ АД и Евгени Ефремов по смисъла на § 1, т. 15, б. „б“ от ДР на ЗПКОНПИ с оглед обстоятелството, че дружеството се явява освен работодател на общинския съветник и негов упълномощител/представляван.
Упълномощаването е сделка, с която едно лице – представител/упълномощен (в случая Евгени Ефремов), получава представителна власт, тоест право да извършва действия от името и за сметка на определено друго лице – упълномощител/представляван (в конкретния случай „***“ АД). Резултатът от действията на представителя настъпва директно в правната сфера на представлявания.
По отношение на подписаните на 09.09.2020 г. допълнителни споразумения от Евгени Ефремов към договори за отдаване под наем на недвижими имоти частна общинска собственост от 20.07.2017 г., сключени между Община К. и „***“ АД за имоти в землищата на гр. К., с. Л. и с. Р., то същите не са подписани от него в качеството му на общински съветник в ОбС К., а в такова на физическо лице – пълномощник на „***“ АД. В същото време не може да бъде обоснован и частен интерес от подписването на въпросните допълнителни споразумения нито за Ефремов, нито за свързаното с него лице, тъй като със същите се актуализира наемната цена, която дружеството следва да заплаща и заплаща в полза на Община К. във връзка със Заповед № РД46-143/20.03.2020 г. на министъра на земеделието, храните и горите за определяне на началната тръжна цена за предоставяне на земеделски земи от държавния поземлен фонд.
С оглед гореизложеното, в конкретния случай е налице само една от предпоставките за „конфликт на интереси“ по отношение на Евгени Ефремов, в качеството му на общински съветник в ОбС К. – лице, заемащо висша публична длъжност. Не са налице обаче другите две предпоставки – упражнени от лицето правомощия по служба и наличието на частен интерес. Липсата на упражнени правомощия по служба, както и на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Ефремов гласува „за“ приемането на Решение № 233 по Протокол № 25 от 30.06.2021 г., Решение № 277 по Протокол № 33 от 28.01.2022 г., Решение № 288 по Протокол № 34 от 25.02.2022 г. и Решение № 297 по Протокол № 35 от 31.03.2022 г. на ОбС К., с което упражнява свои правомощия по служба. Липсва обаче частен интерес. С изброените решения общинският съвет дава съгласие съответно за изработване на проект за частично изменение на ПУП, за преобразуване на имот от публична в частна общинска собственост, за откриването на процедура за продажба на недвижим имот частна общинска собственост и за предоставяне на имотите – полски пътища за стопанската 2021/2022 г. на ползвателите, в чиито масиви за ползване попадат. Комисията приема, че същите са инициирани от „***“ АД, но не е налице интерес, който води до облага от материален или нематериален характер за Ефремов или за дружеството, поради следните причини:
На първо място, Решение № 233/30.06.2021 г., Решение № 277/28.01.2022 г. и Решение № 297/31.03.2022 г. на ОбС К. се отнасят до подготовката за продажба на недвижим имот – публична общинска собственост, като частично изменение на ПУП, промяна на собствеността от публична в частна общинска и откриването на процедура за продажба чрез публичен търг с явно наддаване. Установи се, че от „***“ АД е подадено Заявление с вх. № 53.1419-4/11.06.2021 г. на Община К., с което от кмета на Общината е поискано разрешение за закупуване на имота, предмет на горепосочените решения – У.П.И. I-1670 в кв. 165 по плана на гр. К.. Приетите решения на Общинския съвет обаче не водят до облага от материален или нематериален характер за свързаното с Ефремов дружество „***“ АД. Това е така, защото с приемането им не се създава реална възможност за настъпване на облага за дружеството, за получаване на доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. Продажбата чрез публичен търг с явно наддаване предполага и възможност за участие на неограничен брой участници в същия, като не води до предимство или до поставяне в по-благоприятно положение на „***“ АД. Към датата на гласуване на решението на общинския съвет не би могло да се предположи колко участници ще вземат участие в търга и чия оферта ще бъде приета. От горното следва, че не се обосновава и наличието на частен интерес за свързаното с Евгени Ефремов дружество.
На следващо място, с приемането на Решение № 288/25.02.2022 г. на ОбС К., се дава съгласие за предоставяне на имотите – полски пътища за стопанската 2021/2022 г. на ползвателите, в чиито масиви за ползване попадат, съобразно заповедите по чл. 37в, ал. 4 от ЗСПЗЗ на директора на Областна дирекция „Земеделие“ – В., по цена в размер на средното годишно рентно плащане за съответното землище. Решението е прието по искане на директора на Областната дирекция във връзка с подадени заявления от „***“ АД. И в този случай не се обосновава частен интерес за свързаното с Евгени Ефремов дружество. Установи се, че подавайки горепосочените заявления за предоставяне на имотите – полски пътища, „***“ АД се възползва от предвидена в ЗСПЗЗ възможност да използва имоти, които попадат в масивите за ползване на дружеството, за което следва да заплаща определена рентна цена. Това е така, защото според разпоредбата на чл. 37в, ал. 16 директорът на съответната областна дирекция „Земеделие“, след влизането в сила на заповедта за разпределение на масивите в землищата, подава искане до общинския съвет за предоставяне на имотите – полски пътища, попадащи в масивите за ползване, по цена в размер на средното годишно рентно плащане за землището. Според същата разпоредба общинският съвет приема решение в едномесечен срок от подаване на искането, като в 7-дневен срок от влизането в сила на решението кметът издава заповед, която се публикува на интернет страницата на общината. В едномесечен срок от издаване на заповедта ползвателите внасят по банкова сметка на общината сумата за определените за ползване полски пътища и сключват договори за съответната стопанска година с кмета на общината. Като е гласувал „за“ приемането на Решение № 288/25.02.2022 г. на ОбС К., Ефремов е упражнил свое правомощие по служба, но при липсата на частен интерес.
От изложеното следва, че в конкретния случай са налице само две от предпоставките за „конфликт на интереси“ по отношение на Евгени Ефремов, в качеството му на общински съветник в ОбС К. – лице, заемащо висша публична длъжност и упражнени от лицето правомощия по служба. Не е налице обаче последната предпоставка – наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
По отношение на Решение № 203 по Протокол № 20 от 26.02.2021 г. на ОбС К. се установи, че Ефремов си е направил самоотвод, съответно не е участвал в гласуването му. В случая е налице само една от предпоставките за „конфликт на интереси“ по отношение на Евгени Ефремов, в качеството му на общински съветник в ОбС К. – лице, заемащо висша публична длъжност. Не са налице обаче другите две предпоставки – упражнени от лицето правомощия по служба и наличието на частен интерес. Липсата на упражнени правомощия по служба, както и на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:

НЕ УСТАНОВЯВА конфликт на интереси по отношение на Евгени Ефремов, ЕГН ***, общински съветник в ОбС К. за мандат 2019-2023 г., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с това, че е гласувал „за“ при приемането на Решение № 233 по Протокол № 25 от 30.06.2021 г., Решение № 277 по Протокол № 33 от 28.01.2022 г., Решение № 297 по Протокол № 35 от 31.03.2022 г., Решение № 288 по Протокол № 34 от 25.02.2022 г., както и Решение № 289 по Протокол № 34 от 25.02.2022 г. на ОбС К., поради липса на частен интерес – негов или на свързано с него лице по смисъла на § 1, т. 15 от ДР на ЗПКОНПИ.
НЕ УСТАНОВЯВА конфликт на интереси по отношение на Евгени Ефремов, ЕГН ***, общински съветник в ОбС К. за мандат 2019-2023 г., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с това, че на 09.09.2020 г. е подписал три допълнителни споразумения към договори за отдаване под наем на недвижими имоти частна общинска собственост от 20.07.2017 г., сключени между Община К. и „***“ АД за имоти в землищата на гр. К., с. Л. и с. Р., както и във връзка с приемането на Решение № 203 по Протокол № 20 от 26.02.2021 г. на ОбС К., поради липса на упражнени правомощия по служба.
Препис от решението да се изпрати на Окръжна прокуратура – В., с оглед преценка за реализиране на правомощията по чл. 76, ал. 2 от ЗПКОНПИ.
На основание чл. 75, т. 1 от ЗКОНПИ, решението да се съобщи на заинтересованото лице – Евгени Ефремов.  

КОМИСИЯ:

ЗА ПРЕДСЕДАТЕЛ:…………(П)….…………./ АНТОН СЛАВЧЕВ /

ЧЛЕН:……………(П)…………………..../АНТОАНЕТА ЦОНКОВА/

ЧЛЕН:…………………...(П)………....…………../ПЛАМЕН ЙОЦОВ/

  ЧЛЕН:…………………(П).…………................./СИЛВИЯ КЪДРЕВА/

